<classify> MKAZI wa Buguruni, Thomas Mgoli 37 amefikishwa katika Mahakama ya Hakimu Mkazi Kisutu akikabiliwa na mashitaka ya kujifanya Ofisa Usalama wa Taifa anayetaka kumsaidia aliyekuwa Rais wa Shirikisho la Soka TFF, Jamal Malinzi. Wakili wa Serikali Mkuu, Faraja Nchimbi akisaidiana na Wakili wa Serikali Mwandamizi, Wankyo Simon alidai mbele ya Hakimu Mkazi Mwandamizi, Kelvin Mhina kuwa mshitakiwa alifanya makosa hayo kati ya Desemba Mosi, 2017 na Agosti, mwaka huu katika eneo la Mahabusu ya Keko, Temeke, Dar es Salaam. Nchimbi alidai mshitakiwa alijifanya kuwa Mtumishi wa Umma aliyeajiriwa katika Kitengo cha Usalama wa Taifa TISS. Katika mashitaka ya pili inadaiwa kuwa, kati ya Agosti 17 na 29, mwaka huu katika maeneo tofauti ndani ya Jiji la Dare es Salaam, mshitakiwa kwa nia ya kudanganya alijipatia Sh 280,500 kutoka kwa Lucy Ngongoseki kupitia namba mbili za simu tofauti za mtandao wa Airtel akijifanya kuwa yeye ni Ofisa Usalama kutoka TISS anayetaka kusaidia kesi namba 2132017 ya uhujumu uchumi inayomkabili Malinzi katika mahakama hiyo. Pia alidai siku na mahali hapo, mshitakiwa alijipatia fedha kiasi cha Sh 280,500 huku akijua kuwa fedha hizo ni zao la kosa tangulizi la kujipatia fedha kwa njia ya udanganyifu Hata hivyo, baada ya kusomewa mashitaka hayo, Hakimu Mhina alisema mahakama hiyo haina mamlaka ya kumpatia mshitakiwa dhamana, pia haina mamlaka ya kusikiliza kesi ya uhujumu uchumi hivyo mshitakiwa atakwenda rumande. Kwa mujibu wa upande wa mashitaka, upelelezi wa kesi hiyo haujakamilika na kesi hiyo imeahirishwa hadi Oktoba 4, mwaka huu.  <topic>: KITAIFA 